b"\n_START_ARTICLE_\nCultura de Longshan\n_START_PARAGRAPH_\nLa cultura de Longshan (\xe9\xbe\x99\xe5\xb1\xb1\xe6\x96\x87\xe5\x8c\x96) va ser una cultura xinesa del neol\xc3\xadtic tard\xc3\xa0 (3000-2000 aC) que es va desenvolupar a Shandong, a Liaodong i a les conques inferior i mitjana del riu Groc, a Henan, Shanxi, Shaanxi, Hebei, Jiangsu i Hubei. Treu el seu nom de la vila de Longshan al municipi de Jinan, a la prov\xc3\xadncia de Shandong, on Wu Jinding va descobrir el 1928 l'indret de Chengziyai._NEWLINE_A difer\xc3\xa8ncia del que es pensava, la civilitzaci\xc3\xb3 xinesa no \xc3\xa9s el resultat de la irradiaci\xc3\xb3 d'un nucli originari situat a la plana central, sin\xc3\xb3 el resultat de la interacci\xc3\xb3 entre les m\xc3\xbaltiples i diverses cultures que havien sorgit a partir del 5000 aC al llarg i ample de la geografia xinesa. En una primera fase, aquestes cultures, que tenien un marcat car\xc3\xa0cter regional, van ampliar l'\xc3\xa0rea d'influ\xc3\xa8ncia i van augmentar-ne la interacci\xc3\xb3. Cap al 4000 aC, els grans centres de cultura del mill, Yangshao, Dawenkou i Hongshan, tendeixen a expandir-se i interrelacionar-se, mentre augmenten els indicis de contactes entre Dawenkou i les cultures del Yangzi. Aquesta esfera d'interacci\xc3\xb3 dintre d'aquesta xarxa de nuclis va cristal\xc2\xb7litzar cap al 3000 aC en la cultura de Longshan i, durant aquest per\xc3\xadode, la societat xinesa va evolucionar en tres aspectes essencials: diferenciaci\xc3\xb3 creixent en riquesa econ\xc3\xb2mica i poder pol\xc3\xadtic; creixent import\xc3\xa0ncia del ritual; i aparici\xc3\xb3 de la viol\xc3\xa8ncia en les relacions externes i en el control intern._NEWLINE_Un factor distintiu de la cultura Longshan era l'alt nivell t\xc3\xa8cnic de la seva cer\xc3\xa0mica, com indiquen els nombrosos vestigis de pots i vasos de cer\xc3\xa0mica trobats._NEWLINE_La cultura de Longshan tamb\xc3\xa9 va marcar la transici\xc3\xb3 per a l'establiment de ciutats, indicat pels vestigis de murs de terra premsada trobats, per exemple, al jaciment arqueol\xc3\xb2gic de Taosi, a la prov\xc3\xadncia de Shanxi. Van apar\xc3\xa8ixer les muralles de terra piconada, que indiquen tant la transmissi\xc3\xb3 de tecnologia com l'aparici\xc3\xb3 de les primeres grans obres p\xc3\xbabliques. A Longshan, no es troben, per\xc3\xb2, canvis visibles en la tecnologia i la producci\xc3\xb3 d'aliments; el cultiu d'arr\xc3\xb2s ja estava clarament establert en aquest per\xc3\xadode._NEWLINE_La poblaci\xc3\xb3 neol\xc3\xadtica xinesa va assolir l'apogeu durant la cultura de Longshan. A la fi de la cultura de Longshan, la poblaci\xc3\xb3 va decr\xc3\xa9ixer clarament, fet indicat per la brusca desaparici\xc3\xb3 de vasos de cer\xc3\xa0mica d'alta qualitat, que acostumaven a ser trobats en quantitat en els vestigis de ritus f\xc3\xbanebres."